Diari Oficial de la Generalitat Valenciana


Sumari del DOGV 5679, del 14-01-2008 (2008/87)

ORDE de 28 de desembre de 2007, de la Conselleria d'Indústria, Comerç i Innovació, per la qual convoca el concurs escolar 2007/2008 Consumópolis 3, sobre consum responsable.
-----------------------------------------------------------------------------------------------------------------------------------------------------------------------------

### Dades del document

Número de DOGV
:   5679

Data del DOGV
:   14-01-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/87


Data del document
:   28-12-2007

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ensenyament primari
    * treball escolar
    * jove
    * consum
    * societat de consum
    * distinció honorífica
    * ensenyament secundari
    * premi cultural
    * consumidor
    * alumnat

ORDE de 28 de desembre de 2007, de la Conselleria d'Indústria, Comerç i Innovació, per la qual convoca el concurs escolar 2007/2008 Consumópolis 3, sobre consum responsable. [2008/87]  
Promoure l'educació del consumidor als centres educatius de la Comunitat Valenciana és una de les prioritats de la Generalitat, amb l'objectiu que l'alumnat desenvolupe capacitats i hàbits crítics i responsables pel que fa al consum. En esta línia d'actuació, els temes relacionats amb el consum responsable i el coneixement i l'accés dels consumidors a les noves tecnologies ocupen un lloc destacat.  
Per este motiu, per al curs escolar 2007/2008, la Comunitat Valenciana ha decidit participar en l'organització del Concurs Escolar 2007/2008 Consumópolis 3, promogut pel Ministeri de Sanitat i Consum, a través de l'Institut Nacional de Consum, i que té com a objectiu sensibilitzar els escolars sobre la importància de realitzar els actes de consum de forma conscient, crítica, solidària i responsable . Este concurs desenvoluparà una de les seues fases a través d'Internet.  
Correspon a la Generalitat organitzar la fase autonòmica d'este concurs, a fi de possibilitar la participació en l'esdeveniment dels escolars de la Comunitat Valenciana que estiguen matriculats en els nivells de tercer cicle d'ensenyament primari, i primer i segon cicle d'ensenyament secundari, i procedir a la selecció dels representants de la nostra Comunitat per a poder participar en la fase nacional de l'esmentat concurs.  
S'assenyala, en virtut del que establix l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, que la present convocatòria d'ajudes no exigix notificació o comunicació a la Comissió Europea per no reunir tots els requisits de l'apartat 1 de l'article 87 del Tractat CE, ja que les subvencions que es concedixen en cap cas finançaran activitats econòmiques.  
Per això i en virtut de les facultats que m'atorguen l'article 28 de la Llei 5/1983, de 30 de desembre, del Consell, i l'article 47 del Text Refós de la Llei d'Hisenda Pública de la Generalitat,   
ORDENE  
Concurs Escolar 2007/2008 Consumópolis 3  
Article 1. Convocatòria   
Constituïx l'objecte de la present orde la convocatòria de la fase autonòmica del Concurs Escolar 2007/2008 Consumópolis 3. L'objecte del concurs és la realització d'una sèrie d'activitats de caràcter pedagògic i lúdic que s'han de resoldre en el joc interactiu Consumópolis 3 en Internet i la posterior elaboració d'un treball en equip que consistirà en l'elaboració d'una revista que ressalte els valors del consum responsable.  
Article 2. Premis   
1. Els treballs guardonats obtindran els següents premis:   
- Un premi de 1.200 euros i participació en la fase nacional, per a la categoria d'escolars pertanyents al 3r cicle d'ensenyament primari.  
- Un premi de 1.200 euros i participació en la fase nacional, per a la categoria d'escolars pertanyents al 1r cicle d'ensenyament secundari.  
- Un premi de 1.200 euros i participació en la fase nacional, per a la categoria d'escolars pertanyents al 2n cicle d'ensenyament secundari.  
- 6 premis de 500 euros a distribuir indistintament entre les tres categories.  
2. S'establix un premi especial de 1.000 € per al professor que coordine un nombre més gran d'equips. En cas que es produïsca un empat entre dos o més professors, s'atorgarà el premi a aquell professor els equips del qual hagen sumat un major nombre de punts en total. Si persistira l'empat, es prorratejarà el premi entre els professors que hagen empatat.   
3. Per a tots els treballs presentats, que reunisquen els requisits establits en esta convocatòria, s'expedirà un certificat de participació.   
4. . El jurat podrà declarar deserts alguns dels premis.   
Article 3. Característiques i desenvolupament del concurs  
El concurs té dos nivells de desenvolupament:  
A) Nivell 1: realització de les activitats de caràcter pedagògic i lúdic que es plantegen en el joc interactiu Consumópolis 3 en Internet, l'accés, normes de participació i fases de desenvolupament del qual figuren explícites en la web del mateix joc.   
B) Nivell 2: elaboració d'una revista que ressalte els valors del consum responsable, amb les següents característiques:  
Per als equips del 3r Cicle de Primària:  
- Elaboració d'una revista en paper els continguts i aspectes de la qual tracten sobre consum responsable.   
- Extensió: un mínim de 8 pàgines i un màxim de 12.   
- Mida: DINA 4.   
- L'estructura i els continguts seran els següents:   
- Portada, títol i contraportada.   
- Una entrevista sobre consum responsable a persones d'organismes o institucions d'especial rellevància en el tema.   
- Un relat curt o conte relacionat amb el tema.   
- Una secció de passatemps i/o jocs.   
Per als equips del 1r i 2n cicles d'ESO:  
- Elaboració d'una revista en paper els continguts i aspectes de la qual tracten el consum responsable.   
- Extensió: mínim 12 pàgines i màxim 16.   
- Mida: DINA 4.   
- L'estructura i els continguts seran els següents:   
- Portada, contraportada i títol.   
- Una entrevista sobre el tema del concurs a una personalitat rellevant.   
- Un article d'opinió.   
- Una secció on es recullen les opinions de l'entorn del centre educatiu (família, comerciants, professors, institucions, etc.).   
- Un apartat o secció de creativitat que pot contenir: anuncis inventats, passatemps, jocs, tires còmiques, poesies, etc.   
- Altres continguts habituals de les revistes.   
Per a poder accedir als premis autonòmics i participar en la fase nacional del concurs, és imprescindible que els equips reunisquen els següents requisits:  
- Estar inscrits en temps i forma en el registre de participants del joc Consumópolis 3.   
- Haver completat, cada un dels integrants de l'equip, totes les proves de caràcter pedagògic i lúdic del joc.  
- Elaborar la revista amb les característiques que figuren en la present orde.  
Article 4. Destinataris   
S'establixen tres nivells de participació:  
- Escolars de 3r Cicle d'Educació Primària.  
- Escolars de 1r Cicle d'Educació Secundària.  
- Escolars de 2n Cicle d'Educació Secundària.  
Podran participar en este concurs tots els escolars que estiguen matriculats en algun dels tres nivells assenyalats de qualsevol centre públic, concertat o privat de la Comunitat Valenciana.  
La inscripció en el concurs es realitzarà per equips de 5 alumnes d'un mateix cicle i estaran coordinats per un professor o professora d'eixe cicle. Un mateix professor o professora podrà coordinar més d'un equip del mateix o de distint cicle.  
Article 5. Sol·licituds i documentació   
1. Les sol·licituds es dirigiran a la Direcció General de Comerç i Consum i es presentaran en el Registre de la conselleria d'Indústria, Comerç i Innovació, carrer de Colom, número 32, codi postal 46708 València, o mitjançant qualsevol altra de les formes que establix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
2. La sol·licitud (segons model normalitzat), en la qual apareixeran les dades del centre escolar, el cicle al qual pertany l'equip i el llistat dels cinc escolars que componen el grup, amb indicació de la data de naixement i el lloc de residència, serà subscrita pel professor que coordine l'equip, amb indicació del seu càrrec i les seues funcions, i s'adjuntarà la següent documentació:  
- Còpia del DNI del professor o professora que coordine l'equip.  
- Autorització firmada pels representants legals dels escolars perquè participen en el concurs i perquè l'import econòmic del premi siga pagat al professor o professora que coordine en nom d'estos.  
3. La sol·licitud anirà acompanyada de:  
a) La revista sobre consum responsable.   
b) La memòria descriptiva de com es va realitzar el treball (màxim de deu folis) en la qual es detallaran totes les activitats desenvolupades. S'adjuntarà evidència, en forma de reportatge fotogràfic, del desenvolupament del treball.  
4. El termini per a la presentació de les sol·licituds començarà el 16 de gener de 2008 i acabarà el 5 de març de 2008.   
5. Els treballs podran presentar-se en qualsevol de les llengües oficials de la Comunitat Valenciana. En el cas que un treball realitzat en valencià resulte guanyador i puga passar a la fase nacional, la Direcció General de Comerç i Consum farà la traducció al castellà del dit treball.  
6. La presentació de la sol·licitud de participació en el concurs implica l'acceptació expressa de totes les bases de la present convocatòria.   
Article 6. Procediment per a la concessió dels premis   
1. Els treballs presentats seran examinats i avaluats per un jurat constituït per:  
- Dos representants de la Direcció General de Comerç i Consum designats per la directora general, que n'inclourà el nomenament del president.   
- Un representant de la Direcció General d'Avaluació, Innovació i Qualitat Educativa i de la Formació Professional.   
- Actuarà com a secretari del jurat amb veu i sense vot un funcionari de l'Àrea de Consum.   
2. Per a la selecció dels treballs amb dret a premi el jurat tindrà en compte els següents criteris:   
a) La puntuació obtinguda en el joc d'Internet Consumópolis 3, que representarà el 40% de la puntuació total a aconseguir per cada equip.  
b) La revista sobre consum responsable, que representarà el 60% de la puntuació total a aconseguir per cada equip. Per a la valoració de la revista, els criteris seran els següents:  
- Adequació al tema «Consum responsable», que ponderarà el 40% de la puntuació total.   
- Originalitat en missatges i contingut, que ponderarà un 30% del total.  
- Disseny de la revista, que representarà el 30% de la puntuació total.  
3. El jurat tindrà facultats per a resoldre tots els dubtes que apareguen en la interpretació de les bases.   
4. El jurat elevarà la seua decisió a la consellera d'Indústria, Comerç i Innovació, qui resoldrà l'atorgament dels premis. La resolució es notificarà a les persones interessades en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. El termini màxim per a dictar la resolució conclou el 4 d'abril de 2008.   
5. Els premis concedits seran publicats en el Diari Oficial de la Comunitat Valenciana amb indicació de la convocatòria, el programa i el crèdit pressupostari a què s'imputen, el beneficiari, la quantitat concedida i la finalitat o finalitats que tenen.  
DISPOSICIONS ADDICIONALS  
Primera   
1. La concessió dels premis previstos en esta orde estarà condicionada a l'existència de crèdit adequat i suficient per a això en els pressupostos de la Generalitat per a l'exercici 2008   
2. Per complir el que s'ha previst en l'article 47.11 del Text Refós de la Llei d'Hisenda Pública i d'acord amb el que establisca la Llei de Pressupostos de la Generalitat per a l'any 2008, per orde de la conselleria d'Indústria, Comerç i Innovació es faran públiques les línies de crèdit i l'import global màxim destinat a la concessió dels premis previstos en la present disposició.   
Segona   
Qualsevol alteració de les condicions que s'han tingut en compte per a la concessió dels premis podrà modificar la resolució de concessió. Les persones beneficiàries queden sotmeses, en la part que se'ls puga aplicar, a allò que prescriuen els articles 47 i 47 bis de la Llei d'Hisenda Pública de la Generalitat i seran causes de reintegrament de les quantitats percebudes les previstes en l'article 47.9 de la mencionada llei i en l'article 37 de la Llei 38/2003, de 17 de novembre, General de Subvencions.  
Tercera  
1. Els guanyadors del concurs s'obliguen a cedir a la Generalitat tots els drets d'explotació derivats de la publicació del treball, i la Generalitat podrà utilitzar, per ella mateixa o a través de terceres persones, físiques o jurídiques, de la forma que estime més convenient per als seus interessos, qualsevol de les imatges o elements que conformen la dita publicació.  
2. Així mateix, els guanyadors s'obliguen a assumir les responsabilitats que pogueren resultar de la utilització dels textos, imatges i altres elements creatius que s'hi aporten en la realització del treball i la propietat dels quals siga de terceres persones o entitats alienes a la present convocatòria.   
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les disposicions i adoptar les mesures que considere oportunes per al desplegament i l'aplicació del que s'ha disposat en la present orde.   
Segona   
La present orde entrarà en vigor l'endemà de la publicació en el Diari Oficial de la Comunitat Valenciana.  
València, 28 de desembre de 2007  
La consellera d'Indústria, Comerç i Innovació  
Belén Juste Picón